ЩIыхь тхылъ къыхуагъэфащэ
КъБР-м Узыншагъэр хъумэнымкIэ и министерствэм КъэхъукъащIэ шынагъуэхэмкIэ и медицинэ центрым къалэн гугъу и пщэ къыдэхуэми, зэфIэкI лъагэхэр иIэу и лэжьыгъэр егъэзащIэ.
Абы и щыхьэтщ иджыблагъэ «УФ-м Узыншагъэр хъумэнымкIэ и министерствэм КъэхъукъащIэ шынагъуэхэмкIэ и щIыналъэ медицинэ центр нэхъыфI» VIII урысейпсо зэпеуэм бжьыпэр зэрыщиубыдар. «IэнатIэм и къалэнхэр жыджэру икIи нэгъэсауэ зэрагъэзащIэм папщIэ» унэтIыныгъэм ахэр къыщыхэжаныкIащ икIи КъэхъукъащIэ шынагъуэхэмкIэ урысей медицинэ центрым и ЩIыхь тхылъыр къыхуагъэфэщащ.
УФ-м Узыншагъэр хъумэнымкIэ и министерствэм апхуэдэ зэпеуэр 2004 гъэ лъандэрэ ирегъэкIуэкI. Абы хэтщ Урысейм и хэгъэгу псоми щыIэ КъэхъукъащIэ шынагъуэхэмкIэ щIыналъэ медицинэ центрхэр. Ди республикэм нэхъапэхэми а зэпеуэм ехъулIэныгъэ къыщихьащ. Апхуэдэу 2016 гъэм ещанэ увыпIэр къыхуагъэфэщауэ щытащ.
ЩIыналъэ медицинэ центрым и дохутыр-реаниматологхэр гъуэгу-транспорт къэхъукъащIэхэм фэбжь хэзых цIыху щэ бжыгъэхэм сэбэп яхуэхъуащ. КъищынэмыщIауэ, республикэм бгым лыжэкIэ къежэхыну зыгъэпсэхуакIуэ къакIуэ куэдми дэIэпыкъуэгъу яхуэ-хъуащ.
Иужьрей илъэсхэм IэнатIэм и ехъулIэныгъэ нэхъыщхьэр къэхъукъащIэм фэбжь хэзыхам зыхуей дэIэпыкъуныгъэхэр хуащIэкIэрэ я псэр пыту сымаджэщхэм зэрынашэсыфырщ. Шэч хэмылъу, ар и щыхьэтщ медицинэ центрым и лэжьакIуэхэм Iэзагъышхуэ зэрахэлъым.
ЩхьэщэмыщI Изэ.
